หุ้นโซลปิดลบ 0.06% วิตกนโยบายทรัมป์
หุ้นโซลปิดลบ 0.06% วิตกนโยบายทรัมป์
18 ม.ค. 2560

ดัชนีคอมโพสิตตลาดหุ้นเกาหลีใต้ปิดลบในวันนี้ โดยดัชนีคอมโพสิตตลาดหุ้นเกาหลีใต้ (KOSPI) ลดลง 1.33 จุด หรือ -0.06% ปิดที่ 2,070.54 จุดโดยตลาดได้รับแรงกดดันจากความไม่แน่นอนเกี่ยวกับนโยบายของนายโดนัลด์ ทรัมป์ ว่าที่ประธานาธิบดีสหรัฐ ซึ่งจะเข้าพิธีสาบานตนรับตำแหน่งในวันศุกร์ ขณะที่เงินวอนแข็งค่าเมื่อเทียบดอลลาร์สหรัฐ
นอกจากนี้ ตลาดยังได้รับแรงกดดันจากสถานการณ์ในประเทศ โดยนายลี แจ ยอง รองประธานซัมซุง อิเล็กโทรนิคส์ ทายาทของซัมซุง กรุ๊ป ขึ้นศาลในวันนี้ หลังจากคณะอัยการออกหมายจับนายลี ฐานความผิดในคดีอาญาและการติดสินบนเมื่อวันจันทร์ ทั้งนี้คาดว่าจะทราบคำตัดสินช่วงเที่ยงคืนนี้ตามเวลาท้องถิ่น หรือ 22.00 น. ตามเวลาไทย ในกรณีที่ศาลตัดสินเห็นชอบคำร้องของคณะอัยการ นายลีจะถูกควบคุมตัวทันที